石潭急峽
作者：饒魯
朝代：宋

paragraphs: 兩山夾石湍風急，勢吼春雷鬼神泣。
行人登舟不敢渡，疑有毒龍深處蟄。
嶮巇彷彿若霅川，又如三峽傾潺湲。
水竅恐是神禹鑿，石骨未遇秦皇鞭。
飛流濺沫弄寒玉，赴壑奔灘勢何速。
直須流入鏡湖心，如遇平夷舟免覆。
垂楊覆陰沙岸高，將軍喚渡多英豪。
中流擊楫思祖逖，當清宇宙無辭勞。